Broddbiller

broddbiller (Mordellinae)
 Ctenidiinae

Broddbiller (Mordellidae) er en familie av biller med et karakteristisk utseende. Hodet er stort og skarpt innsnevret bak til en tydelig hals, undersiden er mer hvelvet enn oversiden, og bakkroppsspissen er trukket ut til en spiss pigg som stikker langt ut bak dekkvingene. De voksne billene finner man ofte på blomster, om de blir forstyrret ruller de seg sammen og slipper seg ned på bakken. De fleste artene lever i tropene men 14 arter er funnet i Norge.

Utseende 
Små til middelsstore (1,5 – 15 mm, de fleste 3 – 8 mm) biller, grunnfargen som oftest mørkebrun eller svart, ofte med tverrbånd eller flekker av lyse skjell. Kroppen er kileformet og de utmerker seg ved at undersiden er mer hvelvet enn oversiden, ulikt de fleste andre biller. I profil virker de pukkelryggete. Hodet er stort og bredt med nokså små fasettøyne. Bak øynene er det skarpt innsnevret til en smal hals. Antennene er temmelig korte, 11-leddete, trådformede eller sagtakkede. Brystskjoldet (pronotum) er mye bredere enn langt, ved roten som oftest litt bredere enn dekkvingene. Det er sterkt rundet tilsmalnet framover og ser omtrent halvsirkelformet ut sett ovenfra. Dekkvingene er temmelig lange og smale, parallellsidige eller noe tilsmalnende bakover. Oversiden er temmelig flat, moderat glinsende, kledt med fine, nedliggende hår og ofte også flekker eller bånd av lyse skjell. Bakkroppsspissen er trukket ut til en lang, spiss pigg som rekker et godt stykke bak bakkanten av dekkvingene. Beina er forholdsvis lange, baklår og -legger er tykke og kraftige med tydelige sporer på leggene. For- og mellomføttene er fem-leddete, bakføttene fire-leddete.

Larvene er sylidnriske, lange og smale med korte bein og en rund hodekapsel.

Levevis 
De voksne billene spiser nektar og kan finnes ganske tallrikt på åpne blomster, særlig i skjermplantefamilien (Apiaceae) og kurvplantefamilien (Asteraceae), i solskinn. De er livlige og løper kvikt omkring, de flyr også godt og gjerne. Om de blir forstyrret, ruller de seg sammen og lar seg falle ned på bakken. Denne vanen har gitt dem navnet "tumbling flower beetles" på engelsk. Larvene lever i råtnende død ved, eller de minerer i stengelen på ulike urteaktige planter. Det er uvisst hva de faktisk spiser.

Systematisk inndeling / norske arter 

 Ordenen biller, Coleoptera
 Underordenen Polyphaga
 Gruppen (infraorden) Cucujiformia
 Overfamilien heteromerer, Tenebrionoidea
 Familien broddbiller, Mordellidae Latreille, 1802
 Underfamilien Broddbiller, Mordellinae Latreille, 1802
 Stammen Mordellini Latreille, 1802
 Tomoxia bucephala Costa, 1854
 Mordella huetheri Ermisch, 1956
 Mordella aculeata Linnaeus, 1758
 Mordella holomelaena Apfelbeck, 1914
 Mordella brachyura Mulsant, 1856
 Curtimorda maculosa (Naezen, 1794)
 Stammen Mordellistenini Ermisch, 1941
 Mordellistenula perrisi (Mulsdant, 1856)
 Mordellistena parvula (Gyllenhal, 1827)
 Mordellistena thurepalmi Ermisch, 1965
 Mordellistena pumila (Gyllenhal, 1810)
 Mordellistena pygmaeola Ermisch, 1956
 Mordellistena variegata (Fabricius, 1798)
 Mordellistena humeralis (Linnaeus, 1758)
 Mordellochroa abdominalis (Fabricius, 1775)
 Stammen Conaliini - ikke i Nord-Europa
 Stammen Reynoldsiellini - ikke i Nord-Europa
 Stammen Stenaliini - ikke i Nord-Europa
 Underfamilien Ctenidiinae - bare én slekt:
 Slekten Ctenidia Laporte de Castelnau, 1840
 Underfamilien Praemordellinae - tre utdødde slekter

Referanser

Kilder 
 Silfverberg, H. 1992. Enumeratio Coleopterorum Fennoscandiae, Daniae et Baltiae (Liste over Nordens biller). Helsinki.
 Zahradník, J. og Chvála, M. 1991. Teknologisk forlags store bok om insekter. N.W. Damm. Om broddbiller, side 322-323.

Eksterne lenker 
 
 Bilde: Mordella holomelaena, foto av K.V. Makarov
 Bilde: Mordellistena sp. (nordamerikansk art)

Biller